पाकिस्तान से लौटने के बाद जावेद अख्तर बोले- 26/11 हमले वाली बात पर अच्छी प्रतिक्रिया मिली..
Javed Akhtar VS Pakistan and 26/11 Mumbai terror attack जावेद अख्तर ने कहा है कि पाकिस्तान में 26/11 मुंबई आतंकवादी हमलों के बारे में की गई टिप्पणी पर लोगों ने अच्छी प्रतिक्रिया दी थी। उनके इस कमेंट की लोगों ने प्रशंसा की थी।
जावेद अख्तर ने कहा है कि पाकिस्तान में 26/11 मुंबई आतंकवादी हमलों के बारे में की गई उनकी टिप्पणी पर लोगों ने अच्छी प्रतिक्रिया दी थी। उनके इस कमेंट की लोगों ने प्रशंसा की थी। जावेद अख्तर ने कहा, 'जब मैंने ये बात कही तो वहां मौजूद करीब 3 हजार लोगों ने एक स्वर में तालियां बजाई।
वहां के आम लोग भी भारत के साथ अच्छे रिश्ते चाहते हैं। पाकिस्तानी आवाम, पाकिस्तानी सेना से बहुत अलग है।' दरअसल जावेद अख्तर हाल ही में पाकिस्तान के लाहौर में आयोजित 'फैज फेस्टिवल' में पहुंचे थे। इस दौरान उन्होंने खचाखच भरे कन्वेंशन हॉल में आतंकियों को पनाह देने के लिए पाकिस्तानी हुकूमत को खरी खोटी सुनाई थी।
दोनों देशों के लोग एक दूसरे के बारे में सीमित जानकारी रखते हैं
लाहौर में आयोजित 'फैज फेस्टिवल' से लौटने के बाद जावेद अख्तर मीडिया से मुखातिब हुए। उन्होंने कहा, 'पाकिस्तान में भी ऐसे लोग हैं जो दोनों देशों के बीच अमन चैन चाहते हैं। उनका बस चले, तो भारत के साथ आज ही रिश्ते अच्छे कर दें। इन लोगों के दिलों में भारत के आम लोगों के लिए बहुत प्यार और इज्जत है।
हम पाकिस्तानी लोगों के बारे में बहुत सीमित जानकारी रखते हैं। वहां पर भी कुछ ऐसा ही है। हमें इस बात पर विचार करना चाहिए कि हम कैसे लाखों-करोड़ों लोगों से जुड़ सकते हैं।'
सत्ता में बैठे लोग जानते हैं कि क्या हो रहा है..
जावेद अख्तर से यह भी पूछा गया कि क्या भारत और पाकिस्तान के बीच बातचीत के लिए ये सही समय है और क्या ऐसा होने के लिए कोई बीच का रास्ता निकालना चाहिए। इसके जवाब में उन्होंने कहा, 'मेरे पास इतना सामर्थ्य नहीं है। जो लोग सत्ता में हैं, जो उस पद पर हैं, उन्हें पता होगा कि क्या हो रहा है और आगे क्या होना चाहिए। मेरी इस विषय में जानकारी बहुत सीमित है।'
26/11 हमले के लिए सीधे पाकिस्तान को कर दिया था टारगेट
जावेद अख्तर से 'फैज फेस्टिवल' के दौरान एक एंकर ने कहा कि पाकिस्तान बड़ा फ्रेंडली, लविंग और पॉजिटिव मुल्क है। हम बम नहीं मारते, फूल भी पहनाते हैं और प्यार भी करते हैं। इस बारे में उनके क्या ख्याल हैं।
जावेद अख्तर ने तब कहा, 'हम तो बंबई के लोग हैं, हमने देखा हमारे शहर पर कैसे हमला हुआ था। वो लोग (आतंकी) नॉर्वे से तो नहीं आए थे, ना इजिप्ट से आए थे। वो लोग अभी भी आपके मुल्क में घूम रहे हैं। तो ये शिकायत अगर हर हिंदुस्तानी के दिल में है तो, आपको बुरा नहीं मानना चाहिए।'
इससे जुड़ी ये खबरें भी पढ़ें
जावेद अख्तर का लाहौर में पाकिस्तान के खिलाफ बयान:कहा- मुंबई हमले के आतंकी यहां खुलेआम घूम रहे; वे नॉर्वे-इजिप्ट से नहीं आए 
मशहूर गीतकार और शायर जावेद अख्तर ने लाहौर में खुले मंच से कह दिया कि मुंबई हमले की साजिश रचने वाले पाकिस्तान में खुलेआम घूम रहे हैं। इस पर उनकी खूब तारीफ हो रही है। दरअसल, जावेद साहब पाकिस्तान के लाहौर में आयोजित 'फैज फेस्टिवल' में पहुंचे थे। उर्दू शायर फैज अहमद फैज की याद में यहां 17 से 19 फरवरी तक कार्यक्रम आयोजित किया गया था। पूरी खबर पढ़ें..